กกร.เตรียมบุกซากุระเรียกมั่นใจมาบตาพุด
กกร.ขอบุกแดนซากุระพร้อมขุนคลัง หอบข้อมูลหลังศาลปกครองลงพื้นที่เรียกความมั่นใจมาบตาพุด
22 ก.พ. 2553

กกร.ขอบุกแดนซากุระพร้อมขุนคลัง หอบข้อมูลหลังศาลปกครองลงพื้นที่เรียกความมั่นใจมาบตาพุด
เมื่อเวลา 12.00น. นายดุสิต นนทะนาคร  ประธานหอการค้าไทย  เปิดเผยภายหลังการประชุมคณะกรรมการร่วมภาครัฐและเอกชน ซึ่งมีนายอภิสิทธิ์  เวชชาชีวะ นายกรัฐมนตรี เป็นประธาน  ว่า ที่ประชุมได้พูดคุยถึงปัญหานิคมอุตสาหกรรมมาบตาพุด  ซึ่งถือว่าเป็นเรื่องที่ดีและเป็นประโยชน์มาก หลังจากศาลปกครองลงพื้นที่วันนี้ จะได้รับทราบข้อเท็จจริง  โดยหลังจากนี้ นายกรณ์ จติกวณิช  รมว.คลังมีกำหนดการเดินทางไปเยือนญี่ปุ่นช่วงกลางเดือนมีนาคม    ทางกกร. ก็จะขอเดินทางไปด้วย เพื่อได้นำข้อมูลไปชี้แจงกับภาคธุรกิจของญี่ปุ่น    เชื่อว่าประมาณวันที่ 11 มี.ค. ก่อนเดินทางไปญี่ปุ่น  น่าจะทำข้อสรุปที่ชัดเจนเพื่อแจ้งกับทางผู้ประกอบการญี่ปุ่นให้มั่นใจ
นายดุสิต  กล่าวว่า ที่ประชุมได้หารือถึง อุตสาหกกรรมก่อสร้าง ซึ่ง กกร.สนับสนุนให้ดำเนินการในต่างประเทศ โดยภาครัฐจะมีผู้แทนการค้าไทย (นายเกียรติ สิทธิอมร)  ประสานเรื่องนี้  ซึ่งจะเป็นประโยช์ต่อการก่อสร้างมากขึ้น  โดยเฉพาะผู้รับเหมาได้ใช้ประโยขน์ในส่วนนี้ ขณะเดียวกันทางธนาคารแห่งประเทศไทย มีมาตรการ นำเงินลงทุนต่างประเทศ ก็ทำให้ภาคอุตสาหกรรมก่อสร้างต่างประเทศได้ประโยชน์ในส่วนนี้